text: 是菩萨摩诃萨称量理义郑重寻思故，心无浊秽制伏诸盖故，于所毁犯善知出离无有谄诈现除悔故，无所追求坚修正行故，随顺正法趣向正法俯临正法于法勇猛常如救彼头衣炽然故，勤求妙智无暂休息不处愚暗故，无有慢缓不弃善扼故，远离愦闹常乐独处故，宴默思惟圣种知足故，不舍杜多所有功德爱乐法乐故，常乐寻求出世间法不思宝玩随顺世间文章咒术故，成就正念无忘失故，备甚深义善随行故，具足妙慧道随顺故，坚固勇猛防卫外缘故，内怀羞耻惭愧庄严故，随行佛趣离非智故，舍愚痴膜慧眼清净善觉悟故，觉慧宽广于如是觉无狭劣故，妙觉明显证现智故。